Twee vliegtuie bots by lughawe(Foto: Twitter/@TurkishAirlines) ŉ Vliegtuig van Turkish Airlines was betrokke in ŉ ongeluk met ŉ vliegtuig van Middle East Airlines by die Murtala Muhammed- internasionale lughawe in Lagos, Nigerië. Luidens ŉ verklaring deur Nigerië se buro vir die ondersoek van ongelukke (AIB) het die ongeluk Woensdag plaasgevind en beskou die buro die gebeurtenis as “ernstig”. “Middle East se vliegtuig was onderweg op die aanloopbaan toe dit in die Turkse vragvliegtuig, wat geparkeer was, vasgery het. Die tuig het deur die Turkse vliegtuig se stert gesny en ŉ gedeelte van die regterkantste horisontale stabiliseerder beskadig,” lui die AIB se verklaring. Niemand is in die ongeluk beseer nie en alle passasiers aan boord die Middle East-vlug het onmiddellik die vliegtuig ontruim. Die ongeluk het plaasgevind net vier dae nadat die Nigeriese regering 14 lughawes die groen lig gegee het om binnelandse vlugte te hervat, na afloop van die landswye verbod op vlugte wat in Maart weens die Covid-19-pandemie ingestel is. ŉ Datum vir die hervat van internasionale vlugte is nog nie bepaal nie.